Virallinen lehti nro C 085 , 17/03/1997 s. 0150



B4-0069, 0100, 0117, 0131 ja 0136/97 Päätöslauselma rasismista, muukalaisvihasta ja äärioikeistosta Euroopan parlamentti, joka - ottaa huomioon rasismia ja muukalaisvihaa käsitelleen tutkintavaliokuntansa johtopäätökset, - ottaa huomioon rasismia ja muukalaisvihaan käsitelleen neuvoa-antavan komitean (Kahnin komitea) Essenin, Cannesin, Madridin ja Firenzen Eurooppa- neuvostoja varten laatimat selvitykset ja neuvoa-antavan komitean laatiman Euroopan rotusyrjinnän ja muukalaisvihan seurantakeskuksen perustamista koskevan kannattavuustutkimuksen, - ottaa huomioon aiemmat päätöslauselmansa rasismin lisääntymisestä ja muukalaisvihasta Euroopassa ja erityisesti 30. tammikuuta 1997 antamansa päätöslauselman rasismista, muukalaisvihasta ja antisemitismistä sekä Euroopan rotysyrjinnän vastaisesta vuodesta (1997) ((Kyseisen päivän istunnon pöytäkirja, osa II, kohta 1)), A. katsoo, että yksi Euroopan unionin olemassaolon oikeutus on rasismin, muukalaisvihan ja antisemitismin vastustaminen; tästä tavoitteesta muistutetaan Euroopan unionista tehdyn sopimuksen allekirjoittajille kyseisen sopimuksen johdannossa olevissa yleisissä periaatteissa, B. katsoo, että lukuisat Euroopan unionin jäsenvaltioissa ilmi tulleet seikat osoittavat rasismin, muukalaisvihan, suvaitsemattomuuden ja äärioikeiston huolestuttavaa vahvistumista, C. panee erityisen huolestuneena merkille seuraavat tapahtumat: - oikeistolaiseksi epäillyn ääriryhmän Malmöstä Lontooseen 10. tammikuuta 1997 lähettämät kirjepommit - lukuisat hyökkäykset turvapaikan hakijoita, ulkomaalaisia ja etnisten vähemmistöjen edustajia vastaan viime viikkojen aikana erityisesti Saksassa, jossa 7. helmikuuta 1997 hyökättiin vietnamilaista henkilöä vastaan ja häntä vahingoitettiin; 8. helmikuuta 1997 sama tapahtui libanonilaiselle turvapaikan hakijalle ja 10. helmikuuta 1997 kahdelle puolalaiselle - kollektiiviset karkotukset, jotka ovat yleismaailmallisen ihmisoikeusjulistuksen vastaisia - 17-vuotiaan punkkarin kuolema 8. helmikuuta 1997 Magdenburgissa suvaitsemattomuudesta johtuneen hyökkäyksen seurauksena - Front national -puolueen johtaman Toulonin kaupunginjohdon tekemät päätökset: kirjailija Marek Halterin sensurointi; muotoilija René Guiffreyn teoksen tuhoaminen; syytökset NTM-yhtyettä vastaan ja Chateauvallonin Théâtre national de la danse et de l'image -teatterin (TNDI) johtajan Gérard Paquet'n erottaminen, joka johtui siitä, että hän on avoin kaikille nykyaikaisille ilmaisumuodoille ja on myötävaikuttanut vieraiden kulttuurien esilletuomiseen ja levittämiseen, D. ottaa huomioon äärioikeiston vaalimenestyksen Ranskassa sen voitettua juuri neljännet paikallisvaalit, E. ottaa huomioon, että tiettyjen unionin jäsenvaltioiden hallitusten reaktiot äärioikeiston nousuun ovat luonteeltaan sellaisia, että ne pikemminkin voimistavat rasismia ja muukalaisvihaa kuin estävät sitä, F. ottaa huomioon luonnoksen «Debrén laiksi», jota käsitellään parhaillaan Ranskan parlamentissa ja joka vahvistaa edelleen «Pasqua-lakeja» vuodelta 1993 ja jossa edellytetään, että ihmiset ilmoittavat luonaan asuneiden ulkomaalaisten poistumisesta, G. ottaa huomioon, että Saksan liittohallitus on antanut poikkeuksellisen asetuksen viisumivaatimuksista Turkista, Tunisiasta ja Marokosta sekä entisen Jugoslavian tasavalloista peräisin olevien siirtolaisten alaikäisten perheenjäsenten osalta, mikä vaikuttaa tuhansiin lapsiin, H. ottaa huomioon Debrén lakia vastustavan protestiliikkeen laajuuden taiteilijoiden, älymystön ja muiden ranskalaisten keskuudessa; 1. Tuomitsee kovin sanoin kaikki rasistiset sekä muukalaisvihaan ja suvaitsemattomuuteen liittyvät toimet, joita Euroopan unionin yhden jäsenvaltion alueella toteutetaan, ja ilmaisee solidaarisuutensa rasististen hyökkäysten uhreille ja heidän perheilleen; 2. Pitää valitettavana äärioikeiston nousua ja sitä, että eräät demokraattiset poliittiset puolueet ovat toistaneet sen pääasiallisia poliittisia teemoja (yhteys siirtolaisuuden ja turvattomuuden välillä); 3. Vahvistaa, että rasismin, muukalaisvihan, antisemitismin ja suvaitsemattomuuden tuomitseminen kaikissa muodoissaan vaikkakin hyvin voimallisesti, mutta vain periaatteessa, ei ole riittävää; toteaa, että on kiireellisesti noustava unionissa lisääntyvän rasismin taustalla olevia syitä vastaan, joita ovat erityisesti korkea työttömyys, kaupunkiympäristön tuhoutuminen, pikkurikollisuus, riittämättömät julkiset palvelut jne.; 4. Kehottaa unionin jäsenvaltioiden hallituksia luopumaan politiikoista, jotka saattavat lisätä rotu- ja muukalaisvihaa, ja Ranskan hallitusta perumaan ehdotuksen Debrén laiksi sekä Saksan hallitusta peruuttamaan alaikäisten viisumeja koskevan asetuksen; 5. Tuomitsee kaikki kulttuurisensuurin muodot ja hyökkäykset sanan- ja ilmaisunvapautta kohtaan; 6. Kehottaa sen yhden jäsenvaltion hallitusta, joka ei vielä ole antanut suostumustaan Euroopan rotusyrjinnän ja muukalaisvihan seurantakeskuksen perustamiselle, jonka oikeudellisena perustana on perustamissopimuksen 235 artikla, antamaan suostumuksensa; 7. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.